שי גולדן

שי גוֹלדֶן (נולד ב-7 באפריל 1971) הוא סופר, עיתונאי ומגיש טלוויזיה ורדיו ישראלי. כיום מנחה בערוץ עכשיו 14.

ביוגרפיה
גולדן נולד בחיפה, וננטש על ידי אמו במרכז רפואי בני ציון ביחד עם אחיו רן בן השנה. את שמו "שי" נתנו לו הרופאים. לטענתו, אמו הביולוגית עסקה בזנות ואביו הוא אחד הלקוחות שלה. היא הסתבכה בהונאה ונכלאה כאשר היה בן חמש. גולדן גדל עד גיל ארבע בבית שבתי לוי, מאז ועד גיל שש בבית יתומים בכפר יחזקאל, אז אומץ וגדל ברמת גן יחד עם אחיו רן, על ידי אוולין ואריה גולדן שעלו מרומניה. למד בבית הספר "ארנון" ברמת גן.

את שירות בצה"ל עשה כלוחם בחיל התותחנים.

בעל תואר ראשון בספרות משווה מאוניברסיטת בר-אילן, ותואר שני בספרות עברית מאוניברסיטת בן-גוריון בנגב.

קריירה 
עבד תקופה גם כדייל קרקע.

החל את דרכו כעיתונאי במדורי התרבות והספורט בפורטל האינטרנט של וואלה!. לאחר מכן היה מבקר טלוויזיה ב"ידיעות אחרונות", עורך מוסף התרבות של "מעריב", סמנכ"ל תוכן וערוצים בענני תקשורת. עורך המוסף הפוליטי של עיתון "הארץ" כשבמקביל כתב טור שבועי במוסף הכלכלי "דה מרקר", ובשנים –2011 אף ערך את מוסף "הארץ". בשנת 2011 שב ל"מעריב" וכיהן כסגן עורך העיתון עד להעברת הבעלות על העיתון לידי שלמה בן צבי ב-2012.

החל מ-2011 מגיש גולדן את תוכנית הרדיו השבועית "מייבשים את הביצה" ברדיו תל אביב (בימי שישי 10:00-8:00), לצידה של שרון כידון. התוכנית זכתה בפרס "תוכנית המלל הטובה ביותר" לשנת 2012.

גולדן כתב מספר ספרים, רובם בעלי רקע אוטוביוגרפי. ספרו הראשון, קובץ הסיפורים "האהבה כמחלה חשוכת מרפא", זכה בפרס מטעם קרן ברנשטיין ליצירת ביכורים. ספריו הנוספים: "בא לך להיות אלוהים?" (רומן), "הבן הטוב" (אוטוביוגרפיה), "המפצח" (רומן מתח פסיכולוגי). ב-2013 הוציא גולדן את ספרו החמישי: "הפוגה בין אסונות", קובץ סיפורים קצרים. ספרו "הבן הטוב" עובד למחזה בבימויו של איציק ויינגרטן שהועלה בתיאטרון הבימה בשנת 2015.

בשנת 2010 הופיע בתוכנית הטלוויזיה החושפנית "מחוברים", ובה חשף את חייו לעיני המצלמות וסיפר את סיפור היתמות והאימוץ שלו, יחסיו המורכבים עם בני משפחתו ואת המסע בעקבות אמו הביולוגית. בשנת 2011 השתתף כחבר פאנל בתוכנית "דיבור ישיר" ששודרה בערוץ 2, עבור הזכיינית קשת.

בשנת 2012 שיחק גולדן בסדרת הדרמה היומית "תנוחי" ב-HOT3. בנובמבר אותה שנה, החל גולדן להנחות בערוץ 2 את תוכנית האקטואליה "מדברים על זה" לצידה של שרון כידון.

במאי 2018 החל להגיש את התוכנית "סוגר עניין", מעין סיכום לחדשות היום, ברשת 13. שידור התוכנית נמשך במשך שנה עד מאי 2019. ב-2018 גולדן גם שיחק בסדרה "שלטון הצללים".

במרץ עד אפריל 2021 הגיש את תוכנית האקטואליה "לפני החדשות" ברשת 13, לצידה של שרון כידון.

במרץ 2021 החל להגיש תוכנית רדיו יומית בתחנת גלי ישראל.

החל מנובמבר 2021 גולדן מגיש את תוכנית הבוקר של ערוץ הטלוויזיה עכשיו 14. בנוסף מגיש לסירוגין תוכניות נוספות בערוץ 14.

חיים אישיים 
שי גולדן מתגורר באור עקיבא. הוא גרוש, ואב לשניים.

ספריו
 האהבה כמחלה חשוכת מרפא, ספרית פועלים, תש"ס 1999
 בא לך להיות אלוהים? : רומן, כתר ספרים, 2002
 המפצח: רומן מתח פסיכולוגי, כתר ספרים, 2004
 הבן הטוב, זמורה-ביתן, 2008
 הפוגה בין אסונות, זמורה-ביתן, 2013
 ניסויים בחיי משפחה, זמורה-ביתן, 2014
 הילדים של מחר, זמורה-ביתן, 2017
המצאת החיים, הוצאת עם עובד, 2021

קישורים חיצוניים 

 
 
 
 
 אריק גלסנר, ביקורת על "הבן הטוב", של שי גולדן, הוצאת "זמורה ביתן", ביקורות ספרות - מעריב, 18 בינואר 2009
 ורד רמון-ריבלין, ריאיון עם שי גולדן, באתר גלובס, 5 באוקטובר 2011
 
 
 
 יואב שי, שי גולדן מרענן את ז'אנר הסיפור הקצר, באתר וואלה!, 22 באפריל 2013
 
 
 
 
 
 אמיר לוי, “במחנה שלי אין יותר חופש ביטוי, השמאל הפך צעקני ואלים” באתר מידה, 23 ביולי 2020

הערות שוליים

עורכי עיתונים ישראלים
בעלי טור ישראלים
פובליציסטים ישראלים
מבקרי טלוויזיה ישראלים
מנחי טלוויזיה ישראלים
שדרני רדיו ישראלים
סופרים ישראלים
כותבי אוטוביוגרפיה ישראלים
סגל הארץ
סגל מעריב
סגל ידיעות אחרונות
סגל רדיו תל אביב
סגל רשת
משתתפי מחוברים
בוגרי אוניברסיטת בר-אילן
סגל עכשיו 14
ישראלים שנולדו ב-1971